钦定古今图书集成/方舆汇编/职方典/第1155卷 > 《南平楼记》虞集
## 钦定古今图书集成/方舆汇编/职方典/第1155卷 > 《南平楼记》虞集

昔我国家之经营四方也，尝以里兵戍襄、樊，临制东
南。既围襄六年而克之，遂以取宋，南薄岭海，莫不率
服。区宇既定，撤兵以息民，其留镇襄阳者，两万户之
兵也。于是其帅杨侯珪，以至元五年，即故山南东道
节度之牙门，作新楼于其上，戎幕治焉。姚文公名曰
“南平”，而为之记。落成之日，作《楚人之歌》以相之。至于
“今六十有馀年矣。其为楼也，屹然中郡而高起，风雨
旋薄，岁久不支。今万户明威将军完者秃、怀远大将
军杨克忠、武略将军也先帖木儿，葺而新之，则乃改
至元之六年庚辰之岁也。”既成，以书抵江南，求余记
之。呜呼！襄在荆、豫之交，水陆之会，自古形胜之国也。
世祖皇帝神武制胜之迹在焉，非文公之雄文震荡，
悲歌慷慨，殆不足以当其山川而集，何足以言之哉？
今夫襄之为城，额额千里。北出方城，渡沔水，达乎周
郑晋卫之交；东出平皋，傍徨乎陈蔡齐宋之野。大车
之彭彭，驷马之洋洋攘攘，纷纷为利禄而往来者，尘
相及而袂相接，则昔者戈甲之所趋，刍饷之所输也。
汤汤江汉之流，布缕“漆革，禾麻菽麦，衣被乎东南湖
海之间者，则又皆昔日竭其民赋，疲于奔命以自救
之徒也。原田亩亩，十千其耦，林树邑屋，参伍鳞次，比
邻婚姻，饱食以嬉，燕息而歌者，则皆前日深池高墉，
昼战夕备，不能一朝居之地也。”嗟夫！天下之治平久
矣，海内一家，偏方下国，恃险阻以自固者，悉以划削
消磨而无复遗迹，况乎襄之为郡县，为内地，涵昭圣
化，作养生息之深厚者哉？士大夫鞅掌王事之馀，驰
驱之暇，乐其风俗之淳美，土力之完复，于是有逸居
安食之思。而四方游士宾客以相先后，他郡盖莫之
及也。而为之民者，幼而壮、壮而老者已尽矣，徒知其长子抚孙养生送死之乐，岂复知有祖宗经理艰难
之功，师武臣力之故哉？想夫元戎当岁时之丰乐，军
士之休宁，与其守臣宾佐吏士饮酒作乐于斯楼也。
凭高望远，徘徊四顾，观夫人民、城郭、山川草木于烟
云，霭之间道先世之功烈，以诏其子孙，使无忘警
戒于无虞，而世世保兹乐土，以奉国家盛德于无穷，
则自三将军始也。岘山之崇，檀溪之深，视彼异代之
士，概尽瘁于一时，使遗名于后世，而自托于兹者，则
可以一慨也夫。